Πρόταση ΟΔΗΓΙΑΣ ΤΟΥ ΣΥΜΒΟΥΛΙΟΥ για την τροποποίηση της οδηγίας 78/660/ΕΟΚ όσον αφορά τα ποσά που εκφράζονται σε ευρώ.

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Εισαγωγή

Η τέταρτη οδηγία του Συμβουλίου της 25ης Ιουλίου 1978 (78/660/ΕΟΚ) [1] θέσπισε για όλες τις ανώνυμες εταιρείες και τις εταιρείες περιορισμένης ευθύνης ισοδύναμους κανόνες ως προς την κατάρτιση, τον έλεγχο και τη δημοσίευση ετήσιων λογαριασμών και ετήσιων εκθέσεων.

[1] ΕΕ L 222, 14.8.1978, σ. 11, όπως τροποποιήθηκε για τελευταία φορά από την οδηγία 2001/65/ΕΚ (ΕΕ L 283, 27.10.2001, σ. 28).

Η τέταρτη οδηγία παρέχει στα κράτη μέλη τη δυνατότητα να χορηγούν παρεκκλίσεις σε ορισμένες επιχειρήσεις σε συνάρτηση με τον οικονομικό και κοινωνικό τους αντίκτυπο. Η οδηγία ορίζει ότι εταιρείες που, λόγω του μεγέθους τους, υπολείπονται συγκεκριμένων ορίων δεν υποχρεούνται:

- να περιλαμβάνουν στους λογαριασμούς τους ορισμένες λεπτομερείς πληροφορίες.

- να καταρτίζουν ενοποιημένους λογαριασμούς

- να καταρτίζουν ετήσια έκθεση. ή

- να προβαίνουν σε έλεγχο των λογαριασμών τους.

Τα άρθρα 11 και 27 ορίζουν τις εταιρείες που δικαιούνται να τύχουν ανάλογων παρεκκλίσεων βάσει του συνόλου του ισολογισμού, του καθαρού κύκλου εργασιών και του αριθμού των εργαζομένων.

Τα όρια που θεσπίζονται στο άρθρο 27 χρησιμεύουν και ως πηγή αναφοράς για το άρθρο 6 της 7ης οδηγίας του Συμβουλίου για τους ενοποιημένους λογαριασμούς (83/349/ΕΟΚ) [2].

[2] ΕΕ L 193, 18.07.1983, σ. 1, όπως τροποποιήθηκε για τελευταία φορά από την οδηγία 2001/65/ΕΚ (ΕΕ L 283, 27.10.2001, σ. 28).

Σύμφωνα με το άρθρο 53, παράγραφος 2 της τέταρτης οδηγίας, το Συμβούλιο, προτάσει της Επιτροπής, εξετάζει ανά πενταετία και, εάν χρειάζεται, αναθεωρεί τα ποσά της οδηγίας αυτής, που εκφράζονται σε ευρώ, σε συνάρτηση με τις οικονομικές και νομισματικές εξελίξεις στην Κοινότητα.

Μέχρι στιγμής, το Συμβούλιο, σύμφωνα με το άρθρο 53, παράγραφος 2 της οδηγίας 78/660/ΕΟΚ, αναθεώρησε τέσσερις φορές τα ποσά που εκφράζονται σε ευρώ μέσω των οδηγιών 84/569/ΕΟΚ [3], 90/604/ΕΟΚ [4], 94/8/ΕΚ [5] και 1999/60/ΕΚ [6].

[3] ΕΕ L 314, 4.12.1984, σ. 28.

[4] ΕΕ L 317, 16.11.1990, σ. 57.

[5] ΕΕ L 82, 25.3.1994, σ. 33.

[6] ΕΕ L 162, 26.6.1999, σ. 65.

Η πέμπτη πενταετία μετά την έκδοση της τέταρτης οδηγίας λήγει στις 24 Ιουλίου 2003 και, κατά συνέπεια, δικαιολογείται αναθεώρηση των εν λόγω ποσών.

2. Συντομη περιγραφη του περιεχομενου της προτασης

2.1. Άρθρο 1 - Τροποποίηση των ορίων

Από την τελευταία αναθεώρηση των ορίων που θεσπίζονται στα άρθρα 11 και 27, η εξέλιξη των οικονομικών και νομισματικών τάσεων έχει οδηγήσει σε μείωση, σε πραγματικούς όρους, των ποσών που εκφράζονται στα άρθρα αυτά.

Κατόπιν επανεξέτασης των αναλυτικών στατιστικών δεδομένων για το διάστημα 1998 - 2001, (τελικές καταναλωτικές δαπάνες των νοικοκυριών σε τρέχουσες τιμές, ακαθάριστο εγχώριο προϊόν σε τρέχουσες τιμές και ακαθάριστες επενδύσεις παγίου κεφαλαίου σε τρέχουσες τιμές στο σύνολο της οικονομίας της ΕΕ), και έχοντας υπόψη την έκβαση των συζητήσεων με τα κράτη μέλη στο πλαίσιο της Επιτροπής Επαφών για τις Λογιστικές Οδηγίες, προτείνεται να αυξηθούν κατά 16,8% τα ποσά του συνόλου του ισολογισμού και του καθαρού κύκλου εργασιών.

Τα ποσά σε ευρώ που αναφέρονται στην παρούσα οδηγία θα μετατραπούν στο εθνικό νόμισμα των κρατών μελών που δεν υιοθετούν το ευρώ, σύμφωνα με τη συναλλαγματική ισοτιμία που δημοσιεύεται στην Επίσημη Εφημερίδα των Ευρωπαϊκών Κοινοτήτων [αναγράφεται η ημερομηνία].

2.2. Άρθρο 2 - Χρονοδιάγραμμα

Δεδομένου ότι η αναθεώρηση των ορίων εναπόκειται στη διακριτική ευχέρεια των κρατών μελών, δεν συντρέχει λόγος να θεσπιστεί χρονικό όριο συμμόρφωσης με την παρούσα οδηγία.

2.3. Άρθρα 3 και 4 - Τελικές διατάξεις

Οι διατάξεις των άρθρων αυτών αφορούν τις λεπτομέρειες έκδοσης και διοικητικής εφαρμογής της προτεινόμενης οδηγίας.

Πρόταση ΟΔΗΓΙΑΣ ΤΟΥ ΣΥΜΒΟΥΛΙΟΥ για την τροποποίηση της οδηγίας 78/660/ΕΟΚ όσον αφορά τα ποσά που εκφράζονται σε ευρώ

(Κείμενο που παρουσιάζει ενδιαφέρον για τον ΕΟΧ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την τέταρτη οδηγία του Συμβουλίου 78/660/ΕΟΚ της 25ης Ιουλίου 1978, που βασίζεται στο άρθρο 54, παράγραφος 3, στοιχείο ζ) της συνθήκης περί των ετησίων λογαριασμών εταιρειών ορισμένων μορφών [7], και ιδίως το άρθρο 53, παράγραφος 2,

[7] ΕΕ L 222, 14.8.1978, σ. 11, όπως τροποποιήθηκε για τελευταία φορά από την οδηγία 2001/65/ΕΚ (ΕΕ L 283, 27.10.2001, σ. 28).

την πρόταση της Επιτροπής [8],

[8] ΕΕ C [...], [...], σ. [...].

Εκτιμώντας τα ακόλουθα:

(1) Τα άρθρα 11 και 27 της οδηγίας 78/660/ΕΟΚ και, μέσω μνείας, το άρθρο 6 της έβδομης οδηγίας του Συμβουλίου 83/349/ΕΟΚ, που βασίζεται στο άρθρο 54, παράγραφος 3, στοιχείο ζ) της Συνθήκης για τους ενοποιημένους λογαριασμούς [9], και τα άρθρα 20 και 21 της όγδοης οδηγίας του Συμβουλίου 84/253/ΕΟΚ, που βασίζεται στο άρθρο 54, παράγραφος 3, στοιχείο ζ) της Συνθήκης για τη χορήγηση άδειας στους υπεύθυνους για το νόμιμο έλεγχο των λογιστικών εγγράφων [10], προβλέπουν όρια που εκφράζονται σε ευρώ για το σύνολο του ισολογισμού και το καθαρό ύψος του κύκλου εργασιών, κάτω των οποίων τα κράτη μέλη μπορούν να επιτρέπουν παρεκκλίσεις από ορισμένες διατάξεις των υπόψη οδηγιών.

[9] ΕΕ L 193, 18.7.1983, σ. 1.

[10] ΕΕ L 126, 12.5.1984, σ. 20.

(2) Επειδή η πέμπτη πενταετία μετά την έκδοση της οδηγίας 78/660/ΕΟΚ, της 25ης Ιουλίου 1978, λήγει στις 24 Ιουλίου 2003, πραγματοποιήθηκε η δέουσα επανεξέταση των υπόψη ορίων, όπως ορίζει η εν λόγω οδηγία, και τα πορίσματα που προέκυψαν οδηγούν στο συμπέρασμα ότι, σε συνάρτηση με τις οικονομικές και νομισματικές εξελίξεις στην Κοινότητα, απαιτείται αύξηση των ποσών που εκφράζονται σε ευρώ.

(3) Συνεπώς, η οδηγία 78/660/ΕΟΚ πρέπει να τροποποιηθεί καταλλήλως,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 78/660/ΕΟΚ τροποποιείται ως εξής:

(1) Το άρθρο 11 τροποποιείται ως εξής:

(α) Η πρώτη παράγραφος τροποποιείται ως εξής:

(i) στην πρώτη περίπτωση, η φράση "σύνολο ισολογισμού: 3.125.000 ευρώ" αντικαθίσταται από τη φράση "σύνολο ισολογισμού: 3.650.000 ευρώ".

(ii) στη δεύτερη περίπτωση, η φράση "καθαρό ύψος του κύκλου εργασιών: 6.250.000 ευρώ" αντικαθίσταται από τη φράση "καθαρό ύψος του κύκλου εργασιών: 7.300.000 ευρώ".

(β) Προστίθεται η ακόλουθη δεύτερη παράγραφος:

"Στην περίπτωση των κρατών μελών εκείνων που δεν έχουν υιοθετήσει το ευρώ, το ποσό στο εθνικό νόμισμα, το οποίο αντιστοιχεί στα ποσά που καθορίζονται στην πρώτη παράγραφο υπολογίζεται με βάση τη συναλλαγματική ισοτιμία που είναι δημοσιευμένη στην Επίσημη Εφημερίδα των Ευρωπαϊκών Κοινοτήτων κατά την ημερομηνία έναρξης ισχύος της οδηγίας που καθορίζει τα εν λόγω ποσά μετά την αναθεώρηση η οποία προβλέπεται στο άρθρο 53, παράγραφος 2.".

(2) Το άρθρο 27 τροποποιείται ως εξής:

(α) Η πρώτη παράγραφος τροποποιείται ως εξής:

(i) στην πρώτη περίπτωση, η φράση "σύνολο ισολογισμού: 12.500.000 ευρώ" αντικαθίσταται από τη φράση "σύνολο ισολογισμού: 14.600.000 ευρώ".

(ii) στη δεύτερη περίπτωση, η φράση "καθαρό ύψος του κύκλου εργασιών: 25.000.000 ευρώ" αντικαθίσταται από τη φράση "καθαρό ύψος του κύκλου εργασιών: 29.200.000 ευρώ".

(β) Προστίθεται η ακόλουθη δεύτερη παράγραφος:

"Στην περίπτωση των κρατών μελών εκείνων που δεν έχουν υιοθετήσει το ευρώ, το ποσό στο εθνικό νόμισμα το οποίο αντιστοιχεί στα ποσά που καθορίζονται στην πρώτη παράγραφο υπολογίζεται με βάση τη συναλλαγματική ισοτιμία που είναι δημοσιευμένη στην Επίσημη Εφημερίδα των Ευρωπαϊκών Κοινοτήτων κατά την ημερομηνία έναρξης ισχύος της οδηγίας που καθορίζει τα εν λόγω ποσά μετά την αναθεώρηση η οποία προβλέπεται στο άρθρο 53, παράγραφος 2.".

Άρθρο 2

1. Τα κράτη μέλη θεσπίζουν τις αναγκαίες διατάξεις για να συμμορφωθούν προς την παρούσα οδηγία όταν και εφόσον αποφασίσουν να κάνουν χρήση της ευχέρειας που προβλέπεται στα άρθρα 11 και 27 της οδηγίας 78/660/ΕΟΚ. Πληροφορούν αμέσως την Επιτροπή σχετικά.

Κατά τη θέσπισή τους από τα κράτη μέλη, οι διατάξεις αυτές περιέχουν παραπομπή στην παρούσα οδηγία ή συνοδεύονται από σχετική παραπομπή κατά την επίσημη δημοσίευσή τους. Ο τρόπος της παραπομπής αποφασίζεται από τα κράτη μέλη.

2. Τα κράτη μέλη ανακοινώνουν στην Επιτροπή τα κείμενα των ουσιωδών διατάξεων εσωτερικού δικαίου που θεσπίζουν στον τομέα που διέπεται από την παρούσα οδηγία.

Άρθρο 3

Η παρούσα οδηγία αρχίζει να ισχύει την εικοστή ημέρα μετά τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες, [ημερομηνία]

Για το Συμβούλιο

Ο Πρόεδρος

ΔΕΛΤΙΟ ΑΞΙΟΛΟΓΗΣΗΣ ΕΠΙΠΤΩΣΕΩΝ ΟΙ ΕΠΙΠΤΩΣΕΙΣ ΤΗΣ ΠΡΟΤΑΣΗΣ ΕΠΙ ΤΩΝ ΕΠΙΧΕΙΡΗΣΕΩΝ ΚΑΙ, ΙΔΙΑΙΤΕΡΑ, ΕΠΙ ΤΩΝ ΜΙΚΡΟΥ ΚΑΙ ΜΕΣΑΙΟΥ ΜΕΓΕΘΟΥΣ ΕΠΙΧΕΙΡΗΣΕΩΝ (ΜΜΕ)

Τίτλος της πρότασης

Πρόταση Οδηγίας του Συμβουλίου της [αναγράφεται η ημερομηνία] για την τροποποίηση της οδηγίας 78/660/ΕΟΚ όσον αφορά τα ποσά που εκφράζονται σε ευρώ.

Αριθμος εγγράφου αναφοράς:

[ΧΧ]

Η πρόταση

1. Η πρόταση στοχεύει στην περιοδική τροποποίηση των υφιστάμενων κοινοτικών διατάξεων, που προβλεπόταν στην αρχική νομοθεσία.

ο αντικτυποσ για τισ επιχειρήσεισ

2. Η πρόταση θα αυξήσει τα όρια κάτω από τα οποία οι εταιρείες μπορούν να τύχουν ορισμένων παρεκκλίσεων που περιέχονται στην τέταρτη και, μέσω παραπομπής, στην 7η οδηγία του Συμβουλίου. Συνεπεία αυτού, εφόσον όλες οι υπόλοιπες παράμετροι παραμένουν αμετάβλητες, περισσότερες εταιρείες θα έχουν το δικαίωμα να επωφελούνται από τις εν λόγω παρεκκλίσεις

3. Ενώ η 4η, η 7η οδηγία και η παρούσα πρόταση δεν κάνουν μνεία σε μικρές και μεσαίες επιχειρήσεις - όρος που χρησιμοποιείται μόνο σε ορισμένα ειδικά κοινοτικά έγγραφα - οι παρεκκλίσεις που προβλέπονται στις οδηγίες αυτές για εταιρείες που βρίσκονται κάτω των ορίων βασίζονται στην ανάγκη να ληφθεί υπόψη η ειδική κατάσταση επιχειρήσεων που είναι, από οικονομική άποψη, μικρότερες. Η παρούσα πρόταση ασχολείται ακριβώς με τις ανάγκες αυτές.

Διαβουλεύσεις

4. Η Επιτροπή είχε διαβουλεύσεις με [την Επιτροπή Επαφών για τις Λογιστικές Οδηγίες].